Ellen Trane Nørby (V), 2011-02-10:
Det beslutningsforslag, B 46, som vi behandler her i salen i dag,
minder i ekstrem grad om nogle af de forslag, som vi også fremsatte i Venstres mediepolitiske oplæg fra november 2009.
Derfor er vi i det store og hele også meget enige i de forslag og de problemstillinger, som skitseres i B 46, og det glæder os i Venstre i høj grad, at oppositionen åbenbart har læst vores oplæg og også er så enige med os, at de i dag fremlægger eget beslutningsforslag om noget, som vi også foreslog for 1½ år siden.
Det gælder støtten til de fritstående internetnyhedsmedier, en omlægning af Dagbladsnævnet så vel som en pulje til at støtte den dybdeborende journalistik.
Jeg tror, vi alle sammen kan genkende billedet af et dansk mediemarked, der har været under ekstrem forandring.
For 25 år siden var det danske mediemarked markant anderledes, end det er i dag.
Husstandens eneste tv stod i stuen, og her samledes alle om de samme programmer.
Den eneste tv-kanal, danskerne kunne se og modtage, var DR1, og her startede programmerne sidst på eftermiddagen, og når programmerne sluttede, var man heldig, hvis der var pausefisk på skærmen, ellers var der ikke meget andet at vælge imellem.
Mobiltelefonerne var på størrelse med en kuffert, og de fleste husstande havde et avisabonnement. Medierne har gennemgået en eksplosiv udvikling de forgangne årtier, og den måde, som vi bruger medierne på i dag, er også væsentlig anderledes, end den var tidligere.
I dag har hver dansker i gennemsnit fem en halv FM-radio, to fjernsyn, minimum én computer.
Det er meget få danskere, der i dag holder avis.
Flere danskere har flere mobiltelefoner, MP3-afspillere, spilkonsoller og alle mulige andre elektroniske gadgets.
Antallet af kanaler er samtidig eksploderet, og det har klart ledt til en segmentering og en delvis fragmentering af medieforbruget.
De fælles samtaleemner i kantinen er ikke længere det, man så på tv. I dag er det Google, Facebook, eBay, der optager mange af de reklamekroner, der tidligere lå hos de danske dagblade. Skal vi være ærlige, er det nok aviserne, der ligner sig selv mest til trods for gratisaviskrig, til trods for elektroniske aviser og aktører, hvis produkter i dag udelukkende udkommer i elektroniske udgaver.
En avis på papir er i dag stadig væk en avis, og selv om der er færre aviser, der trykkes på papir og distribueres ud til danskerne, er der fortsat mange.
Men oplagstallet og antallet af abonnenter er styrtdykket, og særlig de unge får i dag deres nyhedsforbrug dækket på internettet og ikke fra trykte aviser.
Måske er det også netop derfor, det er aviserne, der i de her år er markant hårdest under pres for at genopfinde sig selv og genopfinde deres eksistensberettigelse.
Netop derfor er der også i høj grad behov for en omlægning af hele mediestøtten, så vi fremover kan støtte op om nyhedsdækningen i Danmark uden at tage hensyn til, om aviserne udkommer på papir eller de udkommer på nettet.
Det er også på den baggrund, at regeringen har nedsat et mediestøtteudvalg, som skal følge op på den dybdeborende udredning, som professor Anker Brink Lund og Preben Sepstrup afleverede i efteråret 2009.
Medieudvalget skal senest 1. oktober i år komme med forslag til helt konkrete ændringer i mediestøtten.
Derfor ønsker vi fra Venstres side også at afvente udvalgets arbejde, selv om vi i princippet er enige i de forslag, der stilles i B 46, og selv om de i princippet minder meget om nogle forslag, vi selv har foreslået i november 2009.
Vi kan også konstatere, at Europa-Kommissionen så sent som i dag har været ude med en melding om, at Europa-Kommissionen ønsker, at papiraviser og elektroniske aviser fremover momsstøttes på samme måde.
Det er jo selvfølgelig også noget, som vi forventer skal indgå i de drøftelser, som foregår, vedrørende mediestøttens omlægning.
Vi håber, at vi i forbindelse med udvalgsarbejdet kan skrive en fælles beretning omkring B 46, hvor vi alle sammen peger på behovet for en omlægning og reform af mediestøtten i Danmark, således at vi kan fremtidssikre den publicistiske nyhedstradition.
Men som sådan kan Venstre ikke støtte B 46, som det foreligger.
Vi ønsker at afvente udvalgets arbejde, og vi ønsker at se tingene i en sammenhæng.